Document ID: 32009D0180

ODLOČBA KOMISIJE
z dne 11. marca 2009
o omejeni objavi sklicevanja na standard EN 12312-9:2005 „Podporna oprema na tleh za letalski promet - Posebne zahteve - 9. del: Nakladalniki zabojnikov/palet“ v skladu z Direktivo 98/37/ES Evropskega parlamenta in Sveta
(notificirano pod dokumentarno številko C(2009) 1551)
(Besedilo velja za EGP)
(2009/180/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 98/37/ES Evropskega parlamenta in Sveta z dne 22. junija 1998 o približevanju zakonov držav članic o strojih (1) in zlasti člena 6(1) Direktive,
ob upoštevanju mnenja stalnega odbora, ustanovljenega v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov ter pravil o storitvah informacijske družbe (2),
ob upoštevanju naslednjega:
(1)
Kadar nacionalni standard, ki prevzema usklajeni standard, na katerega je bilo sklicevanje objavljeno v Uradnem listu Evropske unije, zajema eno ali več bistvenih zdravstvenih in varnostnih zahtev, določenih v Prilogi I k Direktivi 98/37/ES, se za stroj, izdelan v skladu z navedenim standardom, domneva, da izpolnjuje bistvene zahteve v zvezi s tem.
(2)
V skladu s členom 6(1) Direktive 98/37/ES je Francija vložila uradni ugovor v zvezi s standardom EN 12312-9:2005, „Podporna oprema na tleh za letalski promet - Posebne zahteve - 9. del: Nakladalniki zabojnikov/palet“, ki ga je 21. marca 2005 sprejel Evropski odbor za standardizacijo (CEN) in katerega sklicevanje je bilo objavljeno v Uradnem listu Evropske unije (3).
(3)
Ena glavnih nevarnosti, povezana z nakladalniki zabojnikov in palet za letalski promet, je nevarnost padca z dvignjenega delovnega položaja in z drugih položajev, do katerih imajo upravljavci dostop med upravljanjem s tovornimi vrati in premeščanjem bremen. Ukrepi za zaščito pred tveganji morajo biti učinkoviti in se obenem prilagoditi obliki letala in preprečiti njegovo poškodbo.
(4)
Komisija je po preučitvi standarda EN 12312-9:2005 ugotovila, da ne izpolnjuje bistvene zdravstvene in varnostne zahteve 1.5.15 iz Priloge I k Direktivi 98/37/ES glede tveganja zdrsa, spotikanja ali padca, v povezavi z bistveno zdravstveno zahtevo 1.1.2 (b) iz navedene priloge o načelih vgraditve varnosti. Zlasti klavzula 5.6 standarda „Mečkanje, striženje in padec“ ne določa specifikacij glede izbire, zasnove, lokacije in gradnje naprav za zaščito pred padci z nakladalnikov zabojnikov in palet, ampak se zgolj sklicuje na splošne specifikacije standarda EN 1915-1:2001, „Podporna oprema na tleh za letalski promet - Splošne zahteve - 1. del: Osnovne varnostne zahteve“, ki opisujejo različne vrste zaščite, ki se lahko uporabijo.
(5)
Zaradi varnosti in pravne gotovosti je treba objavi sklicevanja na standard EN 12312-9:2005 v Uradnem listu Evropske unije zato priložiti ustrezno opozorilo.
(6)
Države članice morajo dodati enako opozorilo v svojo objavo sklicevanja na nacionalne standarde, ki prevzemajo standard EN 12312-9:2005 -
SPREJELA NASLEDNJO ODLOČBO:
Člen 1
Objava sklicevanja v Uradnem listu Evropske unije na standard EN 12312-9:2005 „Podporna oprema na tleh za letalski promet - Posebne zahteve - 9. del: Nakladalniki zabojnikov/palet“ je določena v Prilogi.
Člen 2
Kadar države članice v skladu s členom 5(2) Direktive 98/37/ES objavijo sklicevanje na nacionalni standard, ki prevzema usklajeni standard EN 12312-9:2005, k navedeni objavi priložijo opozorilo, ki je enako opozorilu iz Priloge k tej odločbi.
Člen 3
Ta odločba je naslovljena na države članice.
V Bruslju, 11. marca 2009

Labels: 7
12
8
3